Θύμα απρόκλητης και ανηλεούς επίθεσης έπεσε ένας 24χρονος νεαρός από τάγματα εφόδου της Χρυσής Αυγής, σύμφωνα με όσα κατήγγειλε στις Αρχές και όσα ανέφεραν αυτόπτες μάρτυρες.

ADVERTISING

Λίγο μετά τις τρεις το μεσημέρι και ενώ ο νεαρός περπατούσε στη συμβολή των οδών Παπαδά και Κουσιανόφκσι, στους Αμπελοκήπους, ένα πλήθος χρυσαυγιτών που βρίσκονταν σε κοντινή καφετέρια, φαίνεται πως τον πέρασαν για αντιεξουσιαστή και υπό την μορφή αντιποίνων για την επίθεση που δέχτηκαν τα γραφεία τους το πρωί, του επιτέθηκαν και τον ξυλοκόπησαν άγρια, τραυματίζοντάς σε τέτοιο βαθμό που κρίθηκε αναγκαία η μεταφορά του στο Νοσοκομείο Ερυθρός Σταυρός, όπου νοσηλεύται με τραύματα στο κεφάλι και το σώμα.



Μάλιστα, οι άγνωστοι δράστες του άρπαξαν και ένα σακίδιο που είχε μαζί του στο οποίο είχε φωτογραφική μηχανή και κινητό τηλέφωνο.



Το τηλεφωνικό κέντρο της Άμεσης Δράσης δέχτηκε σχετική κλήση από το σημείο στις 15:30, έγινε μήνυση στην Ασφάλεια και βρίσκεται σε εξέλιξη έρευνα για τον εντοπισμό των δραστών και για να διαπιστωθεί αν πρόκειται όντως για μέλη της Χρυσής Αυγής.

φωτογραφίες από bloko.gr

κεντρική φωτογραφία αρχείου